
Porta Incognita

A festészet egy belső utazás, a világ- és önismeret szintetizált folyamata. Egy keresés, amely a megélt valóság, a benső struktúrák ütköztetéséből, konfrontációjából teremti magát újra és újra. A művészet a valóságról szól, de az ember benső, személyes valóságáról és egyben tudati struktúráiról. A „Porta Incognita” e két világ, a külső és belső terek duális érzékelése között teremt kapcsolatot.
A művészet reflexió, ön- és világreflexió. Beépíti magába a külvilág jelenségeit, és egy új realitást épít fel a képi struktúrában.
A két kép összeillesztése, kapcsolata és mégis különbsége egyszerre teremti meg a harmóniát és a feszültséget. Az illesztés maga a kapu, a „lenn és fenn”, a „kint és bent” közötti kapcsolat. Ugyan nagyon vékony a határ, mégis az elválasztás érzetét kelti. A meghosszabbított formákkal, a kapcsolódásokkal egy egésszé, saját szabályokkal működő rendszerré áll össze. Önmagunk analógiája, ahogy a külvilág a szubjektum szűrőjén át sajátos világgá alakul át, egyedi struktúrákat, törvényszerűségeket teremtve meg. Szimmetrikus egyensúly alakul ki a folyamatos kapcsolattartás lévén, amely egy állandó párbeszéd.
A felhasznált színek expresszívek, éles ütközés és egymásba illeszkedés kettőssége jellemzi, melyet a formák organikus és geometrikus váltakoztatása, egymásba olvasztása is kiemel. Egyfajta dualitás által létre hozott egység jön létre a kép terében. A színvilág belső, élénk és spirituális. A kék és a bíbor árnyalatok a dominánsak, a szakrális színek két végpontja, a tiszta nyugalom és a zaklatott, diszharmónia egysége.
A cím– Porta Incognita - az átjárhatóságra utal, a tudati tartalmak és az érzékeink által valóságként felfogott külvilág között. Azt a festői látásmódot kívánom vizsgálni, ahol a művész a kép struktúrájában él, azzal együtt hullámzik, a valóság és a belső út harmóniáját keresi, ezáltal válik a kép önálló lénnyé.



